Papersnake/gushiwen huggingface dataset:
定慧别业次韵陈子中
释绍嵩（宋代）

地胜千山会，孤怀行转幽。
归云带层巘，远岸送轻舟。
绿树莺边合，清泉槛外流。
雨余情更逸，端为故人留。
独乐园二首
司马光（宋代）

独乐园中客，朝朝常闭门。
端居无一事，今日又黄昏。
黄鹂
王安石（宋代）

野花吹尽竹娟娟，尚有黄鹂最可怜。
娅姹不知缘底事，背人飞过北山前。
纪游十首
刘克庄（宋代）

箧有亡友诗，愈久愈鲜健。
不归芙蓉城，定返灵芝殿。
和王介甫明妃曲二首
欧阳修（宋代）

胡人以鞍马为家，射猎为俗。
泉甘草美无常处，鸟惊兽骇争驰甘。
谁将汉女嫁胡儿，风沙无情貌如玉。
身行不遇中国人，马上自作思归曲。
推手为琵却手琶，胡人共听亦咨嗟。
玉颜流落死天涯，琵琶却传来汉家。
汉宫争按新声谱，遗恨已深声更苦。
纤纤女手生洞房，学得琵琶不下堂。
不识黄云出塞路，岂知此声能断肠！

汉宫有佳人，天子初未识，
一朝随汉使，远嫁单于国。
绝色天下无，一失难再得，
虽能杀画工，于事竟何益？
耳目所及尚如此，万里安能制夷狄！
汉计诚已拙，女色难自夸。
明妃去时泪，洒向枝上花。
狂风日暮起，飘泊落谁家。
红颜胜人多薄命，莫怨东风当自嗟。
观沣水涨
韦应物（唐代）

夏雨万壑凑，沣涨暮浑浑。草木盈川谷，澶漫一平吞。

槎梗方瀰泛，涛沫亦洪翻。北来注泾渭，所过无安源。

云岭同昏黑，观望悸心魂。舟人空敛棹，风波正自奔。
历阳十咏 其三 濡须坞
贺铸（宋代）

孙郎昔鹰扬，曹瞒方虎视。敢忘板筑勤，远挫兵锋锐。

俄闻青盖谣，无复金陵气。六代迭倾亡，长江亦平地。
句
释晓莹（宋代）

如公自是鉴坡具。
题王孔泰山水小景
林环（明代）

雨过香浮杜若洲，杖藜偏似少陵游。数声啼鸟东风外，缘树晴烟何处楼。
句
谌祜（宋代）

一声金殿玉阑干，一曲马嵬坡下土。
夕阳空照古今愁，年年醉醒桃花雨。
句 其十二
郑文宝（宋代）

鬓间相似雪，峰外寂寒烟。
酬袁守方秋崖遗宝带桥诗以雇我老非题柱客
包恢（宋代）

成须千年固，钜石不可摧。
惟君心如石，乃是为梁材。
望清远峡
杨万里（宋代）

刺船又入峡山间，江水初平失恶滩。道是峡山天下险，老夫今作坦涂看。
宿辉公精舍
温庭筠（唐代）

禅房无外物，清话此宵同。林彩水烟里，涧声山月中。

橡霜诸壑霁，杉火一炉空。拥褐寒更彻，心知觉路通。
司马季主论卜
刘基（明代）

东陵侯既废，过司马季主而卜焉。季主曰：“君侯何卜也？”东陵侯曰：“久卧者思起，久蛰者思启，久懑者思嚏。吾闻之蓄极则泄，閟极则达。热极则风，壅极则通。一冬一春，靡屈不伸，一起一伏，无往不复。仆窃有疑，愿受教焉。”季主曰：“若是，则君侯已喻之矣，又何卜为？”东陵侯曰：“仆未究其奥也，愿先生卒教之。”季主乃言曰：“呜呼！天道何亲？惟德之亲；鬼神何灵？因人而灵。夫蓍，枯草也；龟，枯骨也，物也。人，灵于物者也，何不自听而听于物乎？且君侯何不思昔者也？有昔者必有今日，是故碎瓦颓垣，昔日之歌楼舞馆也；荒榛断梗，昔日之琼蕤玉树也；露蛬风蝉，昔日之凤笙龙笛也；鬼燐萤火，昔日之金釭华烛也；秋荼春荠，昔日之象白驼峰也；丹枫白荻，昔日之蜀锦齐纨也。昔日之所无，今日有之不为过；昔日之所有，今日无之不为不足。是故一昼一夜，华开者谢；一秋一春，物故者新。激湍之下，必有深潭；高丘之下，必有浚谷。君侯亦知之矣，何以卜为？”
赠永宁白参戎
杨慎（明代）

贵竹新疆古蔺州，分弓上将拥貔貅。
笙歌城郭天无夜，耒耜郊原岁有秋。
界首江清春洗马，海漫山翠晚当楼。
锐头勋业君家事，四十登坛早拜侯。
孤鹄篇寿程生大母
李梦阳（明代）

有孤者鹄毛羽苍，灵气勃勃吞秋霜。饥餐玄圃禾，渴饮瑶池浆。

秋从金母游，夕挟飞琼翔。生有二子，二子生八雏。

双双昆崙之巅，漱芳茹膏餐玉腴。上下嬉紫虚，青鸟为伴文凤俱。

俯视鹊鸦鹪鴳，何啻万万辈，唶唶啾啾啄腥秽。
游慈相寺
吕留良（清代）

乾沙细雨不成泥，春水初生试小溪。得得山围松径合，离离人坐石桥低。

阴碑出火牛磨角，壤壁生香麝脱脐。最是客游难久往，杜鹃花落杜鹃啼。
书怀呈曾性之
胡仲参（宋代）

览镜叹头颅，梅花一样臞。
病因吟后有，愁到醉边无。
心事归梁燕，年华过隙驹。
世途难看脚，况复是江湖。
云岩
金文刚（宋代）

丹崖何突兀，与客共跻攀。一啸九天润，断云千古闲。

杖行龙虎背，袖拂斗牛间。愿言觅刀圭，乘风弄羽翰。
赠阎宪副备兵关西
欧大任（明代）

承明一出岁悠悠，佩印西秦第一州。
此去护羌兼戊己，曾闻归汉对春秋。
醉中胡月悬烽堠，战后边笳满戍楼。
章句自惭投笔吏，看君华发早封侯。
七言四韵十六首 其九
张伯端（宋代）

莫把孤阴为有阳，独修一物转羸尪。劳形按引皆非道，鍊气餐霞总是狂。

毕世谩求铅汞伏，何时得见虎龙降。劝君穷取生身处，返本还元是药王。
次卜掌书落成白鹿佳句
朱熹（宋代）

重营旧馆喜初成，要共群贤听鹿鸣。三爵何妨奠蘋藻，一编讵敢议明诚。

深源定自闲中得，妙用元从乐处生。莫问无穷庵外事，此心聊与此山盟。
木兰花慢（赵鹤心问余近况，书以寄之）
张炎（宋代）

目光牛背上，更时把、汉书看。记落叶江城，孤云海树，漂泊忘还。悬知偶然是梦，梦醒来、未必是邯郸。笑指萤灯借暖，愁怜镜雪惊寒。

投闲。寄傲怡颜。要一似、白鸥闲。且旋缉荷衣，琴尊客里，岁月人间。菟裘渐营瘦竹，任重门、近水隔花关。数亩清风自足，元来不在深山。
立春日感怀
于谦（明代）

年去年来白发新，匆匆马上又逢春。
关河底事空留客？岁月逢情不贷人。
一寸丹心图报国，两行清泪为思亲。
孤怀激烈难消遣，漫把金盘簇五辛。
种花二首
苏辙（宋代）

筑室少闲地，种花能几畦。
松筠旧满眼，桃李渐成蹊。
无计通湖水，长思种藕泥。
幽怀终不惬，拄杖出城西。
二月三十日游长潭联句
祁顺（明代）

春风江上木兰桡，路出城东五里遥。洞口白云封石柱，山头流水隔仙桥。

寰中造化谁陶铸，诗里工夫费画描。风景可人公事简，何妨携酒日相邀。
春游
陆游（宋代）

兰亭路上换春衣，梅市桥边送夕晖。
闻有水仙翁是否，轻舟如叶桨如飞。
府江杂诗六首
谢少南（明代）

落日官军举号齐，雕戈画盾障山蹊。
不嫌铜斗通宵击，却厌斑鸡半岭啼。
送遵式师谒金陵王相国
林逋（宋代）

杯渡当过白鹭滩，石城春气尚微寒。
公台谒罢如乘兴，试访南朝事迹看。
颂古
释普济（宋代）

茫茫梦里去游南，五十三参发指端。
大士臂长衫袖短，善财脚瘦草鞋宽。
慈母石
罗适（宋代）

叠石江头峻如壁，舟人指云慈母石。慈母名兮不可闻，巉岩坑压秋江碧。

我闻慈母石，启我父母思。人有父母谁不思，我思父母偏伤悲。

忆昔生我童稚时，家贫日逐图生资。父母衣我宁自寒，父母食我宁自饥。

拾薪为我代灯烛，鬻衣为我买诗书。朝夕劝我苦勤读，戒我弗作庸常儿。

嗟哉我生命多疾，父母提携延岁日。忽朝卧病一呻吟，父母咿哑面如漆。

有时为我祝神祇，愿我早著蓝袍归。此时我心常感发，愿如夫子言无违。

嗟哉我生命多蹇，少年不第第已晚。况兼父母未死时，食不饱兮衣不暖。

今朝身为一命仕，薄俸聊堪奉甘旨。双亲已逝掩荒丘，薄俸翻将饱妻子。

有时举箸食新鲜，默默不知双泪涟。拭泪空将酒杯奠，酒杯不到阴容前。

慈母石，世稀有，汝在江头天地久。我思父母不得食，此恨当同汝不朽。

呜呼罔极恩难报，于今赖有移忠孝。行当竭力事明君，庶可扬名酬二亲。
胡抚干仲方
项安世（宋代）

南郡佳人胡伯始，辽鹤重来藕花里。
皮冠翠被俯曾城，一一人民皆故里。
罪人虽在四民外，亦是官家穷赤子。
已将密荫庇龟鱼，更把閒情亲鹿家。
东日旧德宛如新，他日荣观皆倣此。
年登八十岂其难，官至三师行复尔。
都将厚福与之同，只有中庸渠未是。
却须回向澹庵翁，此是君家真性理。
早发黄河即事
萨都剌（元代）

晨发大河上，曙色满船头。依依树林出，惨惨烟雾收。

村墟杂鸡犬，门巷出羊牛。炊烟绕茅屋，秋稻上陇丘。

尝新未及试，官租急徵收。两河水平堤，夜有盗贼忧。

长安里中儿，生长不识愁。朝驰五花马，暮脱千金裘。

斗鸡五坊市，酣歌醉高楼。绣被夜中酒，玉人坐更筹。

岂知农家子，力穑望有秋。短褐常不完，粝食常不周。

丑妇有子女，鸣机事耕畴。上以充国税，下以祀松楸。

去年筑河防，驱夫如驱囚。人家废耕织，嗷嗷齐东州。

饥饿半欲死，驱之长河流。河源天上来，趋下性所由。

古人有善备，鄙夫无良谋。我歌两河曲，庶达公与侯。

凄风振枯槁，短发凉飕飕。
寄题都下知友山亭时在新定
张方平（宋代）

古郡利名外，万山云霭中。思君痛饮处，累石小轩东。

观阙风光近，郊园野趣同。溪头对鱼鸟，未羡舞裙红。
杨白花
王慎中（明代）

映日因风斜处处，穿帘栖箔乱纷纷。忽触美人迟暮感，星星点上石榴裙。
江祖石太白钓台
韩淲（宋代）

平步飘然上玉堂，也来江祖钓沧浪。一生不得文章力，犹有虚名万古光。
曹魏二首
陈造（宋代）

问卓诸公半虎狼，魏旗四指不留藏。
老瞒淯水如先死，不必炎刘果后亡。
昌平山行有作
盛符升（明代）

望帝何年泣草莱，漫留抔土锦山隈。恨馀亡国悲英主，礼备兴朝慰夜台。

云暗苍梧千古痛，月沈湘浦二妃哀。神归石室传青史，龙驭长依风雨来。
赵将军
陆游（宋代）

我梦游太华，云开千仞青。
擘山泻黄河，万古仰巨灵。
往者祸乱初，氛祲干太宁。
岂无卧云龙，一起奔风霆。
时事方错谬，三秦尽膻腥。
山河销王气，原野失大刑。
将军散发去，短剑斸茯苓。
定知三峰上，烂醉今未醒。
奉和石斋先生见寄（三首）
邹智（明代）

山亭水阁此何春，瘦马犹存踣铁身。
珍重东风休料峭，今年花比去年贫。
送吴天章归中条 其二
王士祯（清代）

爱汝王官谷，他年拟借居。三峰当户牖，五姓足樵渔。

田舍堪怀古，茅茨宜读书。独怜好身手，归去注虫鱼。
顺宗至德大圣大安孝皇帝挽歌词三首 其二
吕温（唐代）

监抚垂三纪，声徽洽万方。礼因驰道著，明自垦田彰。

积渐承鸿业，从容守太康。更留园寝诏，恭听有馀芳。
和远老四首
吴芾（宋代）

世人老去不知休，只羡三公与五侯。
争似山僧都不会，困来衲被便蒙头。
二十二日山堂小饮和元郎中牡丹向谢之什
蔡襄（宋代）

几家园馆见千枝，白发虽多意不衰。
香泽最深风静处，醉红须在月明时。
已知佳节无余日，更向残芳卷一巵。
擬放春归还自语，来年老信莫先期。
送人
杜牧（唐代）

鸳鸯帐里暖芙蓉，低泣关山几万重。
明镜半边钗一股，此生何处不相逢。
念奴娇 赠雪笠上人
陈维崧（清代）

小长干里，记岩花岭鸟，六朝僧窟。一自秣陵凋敝后，难稳故山窟拂。

蹙踏天龙，抨弹狮象，人境俱双夺。衲衣手绽，曾经几载飞雪。

可惜梁孝园荒，侯嬴馆发，往迹多磨灭。谁耐枯禅耽澹漠，隐隐眉间侠骨。

古寺城根，破篱湖面，饿伴残碑碣。秋行至矣，茅堂相对疏豁。
游栖贤
祖无择（宋代）

偷得沈迷簿领身，暂来林下访幽人。
云泉满眼慵归去，便擬抛官学隐沦。
题昆明池大观楼壁
宋湘（清代）

空翠波光入酒杯，天风环佩亦仙才。杜陵眼老旌旗失，蛮徼云深关塞开。

万里星辰依北极，百年草木上春台。君看一带山河影，浩荡蓬壶月照来。
宿徐稚子斋中
顾禧（宋代）

已将夙昔志，抵掌为君陈。
笳鼓悲吴地，须眉忆汉臣。
梅花凭夜发，柳色隔年新。
此夕关河客，应输夜卧人。
魏文以予病渴赠薏苡二丛值庭下走笔戏谢
梅尧臣（宋代）

愧无相如才，偶病相如渴。潩水有丈人，薏苡分丛茇。

为饮可扶衰，馀生幸且活。安知恶己者，不愿变野葛。
送张叔介
曾丰（宋代）

籍甚江西汝水头，功名驱作岭南游。
当机笔易千人阵，得意诗轻万户侯。
炫昼江山供泛爱，酣冬风雨送牢愁。
脚皲莫患无堪软，四海多情涂柳州。
雪
陈师道（宋代）

初雪已覆地，晚风仍积威。
木鸣端自语，鸟起不成飞。
寒巷闻惊犬，邻家有夜归。
不无惭败絮，未易泣牛衣。
南浦 题朱孟辨芦洲聚雁
严绳孙（清代）

生绡淡墨，向人心、谱出许多愁。剩有垂杨金缕，几叶下寒流。

隐隐渔灯生处，锁潇湘、一派荻花秋。问宾鸿点点，稻粱何在，生占白蘋洲。

回首西风故国，有芙蓉、塘外月如钩。应是千帆数尽，人倚隔江楼。

此际离魂归去，正谁家、水调唱歌头。甚无情图画，烟中不著一扁舟。
次韵庭藻题寒林渭川二图二首 其一
周紫芝（宋代）

烟水苍茫认翠峦，寒林正在有无间。何人乞与并州剪，分取江南一半山。
七夕作
钱易（宋代）

天上人间重此宵，新情旧恨两迢迢。
汉宫露密罘罳冷，秦殿灯深羯鼓焦。
香粉溟蒙筛绮席，蛛丝千万络烟霄。
牵牛何事劳乌鹊，不使虹蜺驾作桥。
方壶自咏
汪莘（宋代）

谁和阳春曲，仍操白雪音。
郊寒犹有骨，岛瘦未无心。
云到散时看，月当亏处寻。
可怜持玉尺，终不度金针。
送宋君辅迎母往总所
戴栩（宋代）

步合趋台阁，人於此去疑。
定应中路召，早是十年迟。
草奏怀边略，开缄得贺诗。
从亲登赏处，花发小春枝。
久客山中
牛焘（清代）

踯躅花间麦穗齐，霜林又见蔓菁肥。□□□□□□□，珊碧山人久未归。
薄暮
胡仲参（宋代）

薄暮抱幽独，无言倚小楼。
日觉千树晚，风起一天秋。
警枕团新梦，寒衣带旧愁。
只因吟太苦，余病未全瘳。
戏赠友二首 其一
杜甫（唐代）

元年建巳月，郎有焦校书。自誇足膂力，能骑生马驹。

一朝被马踏，唇裂版齿无。壮心不肯已，欲得东擒胡。
挽赵秋晓
李春叟（宋代）

秀出天潢一派来，广寒早折桂枝回。
生前笑破春风面，尽把浮名付酒杯。
偈颂一百零二首
释绍昙（宋代）

秋叶飘零，秋虫夜鸣。
色不是色，声不是声。
达磨九年会不得，急携只履问归程。
祭吕衡州温文
柳宗元（唐代）

维元和六年岁次辛卯九月癸巳朔某日，友人守永州司马员巳置同正员柳宗元，谨遣书吏同曹、家人襄儿，奉清酌庶羞之奠，敬祭于吕八兄化光之灵。呜呼天平！君子何厉？天实仇之。生人何罪？天实仇之。聪明正直，行为君子，天则必速其死。道德仁义，志存生人，天则必夭其身。吾固知苍苍之无信，漠漠之无神。今于化光之殁，悲逾深而毒逾甚。故复呼天以云云。

天乎痛哉！尧舜之道，至大以简。仲尼之文，至幽以默。千载纷争，或失或得。倬乎吾兄，独取其直。贯于化始，与道成极。推而下之，法度不忒。旁而肆之，中和允塞。道大艺备，斯为全德。而官止刺一州，年不逾四十。佐王之志，没而不立。岂非修正直以召灾，好仁义以速咎者耶？

宗元幼虽好学，晚未闻道，洎乎获友君子，乃知适于中庸，削去邪杂，显陈直正，为道不谬，兄实使然。呜呼！积乎中不必施于巳，裕乎古不必谐于今，二事相兼，从古至少，至于化光，最为太甚。理行第一，尚非所长，文章过人，略而不有，夙志所蓄，巍然可知。贪愚皆贵，险很皆老，则化光之夭厄，反不荣欤？所恸者志不得行，功不得施，蚩蚩之民，不被化光之德；庸庸之俗，不知化光之心。斯言一出，内若焚裂。海内甚广，知音几人？自友朋凋丧，志业殆绝，惟望化光伸其宏略，震耀昌大，兴行于时，使斯人徒，知我所立。今复往矣，吾道息矣！虽其存者，志亦死矣！临江大哭，万事已矣！穷天之英，贯古之识。一朝去此，终复何适。

呜呼化光！今何为乎？止乎行乎？昧乎明平？岂荡为太空与化无穷乎？将结为光耀以助临照乎？岂为雨为露以泽下土乎？将为雷为霆以泄怨怒乎？岂为凤为麟、为景星为卿云以寓其神乎？将为金为锡、为圭为壁以牺其魄乎？岂复为贤人以续其志乎？将奋为神明以遂其义乎？不然，是昭昭者其得已乎，其不得已乎？抑有知乎，其无知乎？彼且有知，其可使吾知之乎？幽明茫然，一恸肠绝。呜呼化光！庶或听之。
和景彝西阁独直
梅尧臣（宋代）

池头凤皇寒，井上梧桐老。
凤寒浴已晚，桐老脱亦早。
是时有词臣，独直正视藁。
严严代王言，落落奋清藻。
演成五色丝，世作非常宝。
贬如市朝挞，褎若华衮好。
四方号令施，万耳昏聋扫。
此职唯其才，用居宁草草。
昔叹
宋庠（宋代）

昔叹桴乘海，今悲涧隐松。
连城轻伪璧，画室畏真龙。
静胜将生白，机亡耻合踪。
谁谈龟手术，洴澼换吴封。
题张季子妄菴
章甫（宋代）

世间种种无非妄，云何以妄为庵榜。
君欲舍妄却求真，展转思维增妄想。
即妄即真君勿疑，真妄俱忘也大奇。
笑我猖狂今老矣，因君聊复妄言之。
长安上元
贾宗谅（宋代）

雍国唯今夜，通衢嘉致新。朱楼万家月，芳树一城春。

远近笙簧韵，往来车马尘。星移天欲晓，犹有未归人。
送清坚老人宰辰阳四首 其三
王质（宋代）

却背五城关，旁连七宝山。楚臣经夕宿，汉代入辰湾。

花县成阴了，桃源觅路还。功名归晚节，矍铄上清班。
四月二十八日江元楷置酒坐客皆醉卧已而主人亦就睡戏作数语以纪其事
周紫芝（宋代）

西园春事阑，歌管罢丝竹。青钱落高榆，幽鸟啭空谷。

江侯不能闲，折简到吾属。净扫南窗尘，共把一樽玉。

重觞各颓然，睡味久乃熟。齁齁两鼻雷，艳艳当筵烛。

因知欢有馀，谁谓饮不足。伟哉三玉人，曾不愧坦腹。

应怜俗子陋，礼法困窘束。坐中饮湿生，起舞自成曲。

主人亦忘客，去留随所欲。可笑陶渊明，欲睡客须逐。
瘦马行
杜甫（唐代）

东郊瘦马使我伤，骨骼硉兀如堵墙。
绊之欲动转欹侧，此岂有意仍腾骧。
细看六印带官字，众道三军遗路旁。
皮干剥落杂泥滓，毛暗萧条连雪霜。
去岁奔波逐馀寇，骅骝不惯不得将。
士卒多骑内厩马，惆怅恐是病乘黄。
当时历块误一蹶，委弃非汝能周防。
见人惨澹若哀诉，失主错莫无晶光。
天寒远放雁为伴，日暮不收乌啄疮。
谁家且养愿终惠，更试明年春草长。
九日游华严寺二首
刘克庄（宋代）

堂闭厨荒藓壁颓，重寻陈迹故堪哀。
残僧远避游山屐，饥雀空窥施食台。
鬓换绝无黑丝出，樽空不见白衣来。
千林摇落秋容老，未有黄花一朵开。
初到滇池
李京（唐代）

嫩寒初褪雨初晴，人逐东风马足轻。天际孤城烟外暗，云间双足日边明。

未谙习俗人争笑，乍听侏离我亦惊。珍重碧鸡山上月，相随万里更多情。
寄王二万顷
韩淲（宋代）

一曲清江上，君能静结庐。年丰时酿黍，身老更收书。

家世遗风在，闾阎是事疏。只宜沮溺地，著我伴耕锄。
再和孔毅夫省宿
毕仲游（宋代）

吾懒不阅书，知书不我阅。双瞳瞀仍眵，四体病如苶。

黑须忽已苍，但未头如雪。空食竟何裨，留连惊岁月。
贺周子问得子
项安世（宋代）

旬时织女渡银潢，付与天孙紫锦囊。
又向素娥圆满后，悬知丹桂异时香。
金鱼玉带传家旧，犀果银钱照坐光。
鹤发含饴天下乐，百年重庆侍高堂。
生查子 暮春将半桃花始开
宋琬（清代）

梅花开已迟，却恨桃花晚。把酒问花神，何事今春懒。

春风如画工，粉黛凭深浅。花是女儿家，迟早由他遣。
阙景初进纳长安相值於西采石话及家事因与对
刘过（宋代）

未有还家策，故乡吾太和。
龙洲沙石健，快阁水云多。
场屋科名累，江湖岁月磨。
茅柴一杯酒，相对奈愁何。
古风十首 其一
赵孟頫（元代）

诗亡春秋作，仲尼盖苦心。空言恐难托，指事著以深。

大义炳如日，万古仰照临。凤鸟久不至，楚狂乃知音。

愁来不得语，起坐弹吾琴。
九日和陶
黎廷瑞（宋代）

开门见秋山，忻然如故交。
烟云淡相媚，卉木青未雕。
兹游忽自念，谁与为登高。
目涉已千仞，神游还九霄。
世短奚足叹，意多亦徒劳。
奈何怨迟暮，况复怀覆蕉。
至乐岂必酒，天真自陶陶。
长吟对寒花，万期犹一朝。
游金庭观
马并（宋代）

右军学业隐林丘，世隔年馀景尚幽。
苔锁一泓残墨沼，云遮三级旧书楼。
欣逢羽客开金阕，快睹仙童侍玉旒。
自怪今朝脱凡骨，飞身得向洞天游。
呈黄子厚
朱熹（宋代）

茅斋尘事远，幽独兴无穷。永昼呻吟内，新凉愁思中。

朱颜非昨日，绿鬓又秋风。珍重墙东客，遥怜此意同。
和隐老咏梅韵
吴芾（宋代）

不惮行行雪满巅，要看与雪鬭清妍。
开花虽在三冬杪，结子还居万木先。
水浅横斜聊自见，夜寒幽独有谁怜。
君诗况与梅相亚，传写惭无十样笺。
送随羲文出塞二首 其一
徐元梦（清代）

君到居庸北，应怜一雁回。沙平疑地尽，山豁讶天开。

落日重关闭，秋风万马来。勉旃从此役，莫上望乡台。
挽王茂悦提舶二首 其二
周密（宋代）

洛社忘年契，惟公最己知。诵言司马赋，喜说项斯诗。

问字时携酒，钩玄共订碑。岂期三日别，遽作百年悲。
玉楼春
佚名（宋代）

晓烟生绿树，听叶底、数声莺。正节届清明，蓂开七荚，梦叶长庚。节门旧时冠带，念短檠、读尽夜深灯。文价乾坤推重，世紏父子同登。
莹然玉雪做精神。野鹤见长身。算婉画崇台，活人多少，自合长生。荆襄暂烦佐幕，听秋风鼓角夜连营。唤起隆中豪杰，共图盖世功名。
浣溪沙 月夜怀延公夫子
范姝（清代）

庭竹潇潇弄晚风。月光如洗露华浓。瑶阶花影自重重。

非爱良宵清不寐，因怜归燕思无穷。夜深独倚画楼东。
忆雉山书斋
陈轩（宋代）

松阴江曲旧斋堂，别业归来各一方。吟想晚潮烟柳湿，梦游春槛露花凉。

杨朱路远空南北，青帝亭闲自短长。何门扬鞭访前景，竹窗重整读书床。
友人招饮
王谌（南北朝）

故人邀我共清樽，蹑屐归来已半醺。
无限雨声供醉笔，一窗灯影共谁分。
铜瓶火暖鸣天籁，宝鼎香残拂岫云。
今夜梦魂清更甚，扁舟冷伴白鸥群。
浮邱社怀赵太史
杜渐（明代）

金银楼阁紫烟浮，赤舄仙踪寄上头。社辟雅堂人去远，秋深玄圃客来游。

衮衣未断公归恨，别墅能忘世治忧。怀旧定悬清夜梦，迢迢瀫水到浮邱。
自宗正府西移居尚食局后杂书二首 其二
柳贯（元代）

未明车马省门开，面面风霜一寸埃。借得小窗容我懒，五更高枕听春雷。
泉上雨后作
元季川（唐代）

风雨荡繁暑，雷息佳霁初。众峰带云雨，清气入我庐。

飒飒凉飙来，临窥惬所图。绿萝长新蔓，褭褭垂坐隅。

流水复檐下，丹砂发清渠。养葛为我衣，种芋为我蔬。

谁是畹与畦，瀰漫连野芜。
和杜子野湛泉诗来诗有尘事分清事之句
徐鹿卿（宋代）

榕阴漠漠俯清泉，泉溜涓涓不计年。未必尘纷败佳思，凭栏得句却天然。
集义斋诗为太行高氏作 其二
吴当（元代）

缅焉兴怀，古道是式。惟心之宜，至当有则。
西园堂榭落成种植毕工偶成口号十首呈参政张
周麟之（宋代）

林花倒影落清池，池面春波泛绿漪。
更筑小桥亭上去，便成家世授书圯。
水调歌头·误触紫清帝
葛长庚（宋代）

误触紫清帝，谪下汉山川。既来尘世，奇奇怪怪被人嫌。懒去蓬莱三岛，且看江南风月，一住数千年。天风自霄汉，吹到剑峰前。

做些诗，吃些酒，放些颠。木精石怪，时时唤作地行仙。朝隐四山猿鹤，夜枕一天星斗，纸被里云眠。梦为蝴蝶去，依约在三天。
横逆自广三绝
陈淳（宋代）

仁人方寸万机空，片逆何能介此中。
视尔恰如风动竹，在予安有竹嫌风。
论玉蜂形
贾似道（宋代）

尖翅名呼是玉蜂，千中难遇实难逢。
如君遇着须不避，不比寻常是毒虫。
会魏夫人席上 其一“飞”字韵
朱淑真（宋代）

管弦催上锦裀时，体段轻盈只欲飞。
著使明皇当日见，阿蛮无计况杨妃。
端平三年春帖子词 其二 皇帝閤
洪咨夔（宋代）

冰天寒色饯，旸谷霁华宾。生意乾坤满，宸襟一点春。
乙巳邵武建宁夜坐书呈诸公
陈普（宋代）

如山似岳起烟云，争柰根资故未纯。
整顿乾坤成万类，要还林下洗心人。
排闷
陆游（宋代）

丈夫结发志功名，大事真当以死争。
我昔驻车筹笔驿，孔明千载尚如生。
送程给事知越州 其一
周谌（宋代）

公应夙世作词臣，文采飘飘入眼新。画烛排空滕阁夜，红旌照眼越台春。

新篇锦绣盈南国，旧德鹓鸿缀北辰。白发会稽还卧镇，直将生理付陶钧。
幽居书事
叶绍翁（宋代）

窗开双佛塔，水绕数鱼家。酒剩沾邻里，时平买钓车。

童闲唯伴鹤，树老自成槎。枕上关心事，侵晨扫落花。
纪愁
晃冲之（宋代）

北风吹我裳，夏潦漂我屋。
牛羊践我稼，雀鼠耗我谷。
雪寒附我践，雨淫秽疾我腹。
朝行桑榆间，秋序伤远目。
莫涉水之涯，含沙中两足。
揽辔马病黄，伏轼舆脱辐。
陟山既见虎，还舍乃对鵩一沐三握发，
十饭九不肉。先生昔离垢，
居士今耐辱。饱闻戒畏涂，
那知有沈陆。
郡侯坐上观琉璃瓶中游鱼
徐夤（唐代）

宝器一泓银汉水，锦鳞才动即先知。似涵明月波宁隔，

欲上轻冰律未移。薄雾罩来分咫尺，碧绡笼处较毫厘。

文翁未得沈香饵，拟置金盘召左慈。
壬申除夕
董纪（明代）

吊影灯前泪满腮，听儿忆母哭声哀。宜春帖子何心写，守岁家筵不忍开。

老景此时无可奈，新年明日又还来。梅花笑我头斑白，消得屠苏更几回。
久旱喜雨
谢薖（宋代）

谁言旱魃虐，敢夺雨师权。瀰漫溪流涨，澜翻屋霤悬。

占年丰䆉稏，快意涤柈筵。疏懒知何幸，茅斋稳昼眠。
福州控海楼尚市舶宴上作
潘希曾（明代）

万里登临一系舟，八闽形胜此危楼。水通溟渤来重译，山入云霄壮上游。

题句只疑南斗避，倚栏还为夕阳留。主人兴剧谁能尽，举白频劳向客浮。
体南先生戒途有日惠诗为别三复黯然和韵奉送
黄公度（宋代）

可但儿曹学未成，鄙心蔓草要锄耕。
劳君穷海坐宾馆，为我文坛作主盟。
苜蓿阑干朝饭薄，图书跌荡夜谭清。
便携琴剑东归得，信有人间桑梓情。
家园示弟槱
郑樵（宋代）

读书经百卷，见影岂须惊。
中夜山精笑，寒灯草魅争。
脱冠神采足，掷樏眼光明。
面壁吾常事，庵题天耐名。
题梅坛毛庆甫道士云悦楼
陈杰（宋代）

白衣苍狗无情物，翻手悲欢变古今。
输与道人长快活，看渠起灭不关心。
将赴京题陵阳王氏水居
杜牧（唐代）

帘卷平芜接远天，暂宽行役到樽前。是非境里有闲日，

荣辱尘中无了年。山簇暮云千野雨，江分秋水九条烟。

马蹄不道贪西去，争向一声高树蝉。
送鱼太傅通判汉州
宋祁（宋代）

绵野喜相依，长亭亟解携。
寒销云栈北，春遍锦城西。
邛酱传芳蒟，岩祠颂缥鸡。
时平通守贵，千骑斗鄣泥。
绍兴祀九宫贵神十首 其一 降神用《景安》。
郊庙朝会歌辞（宋代）

紫阙幽宏，惟神灵尊。辅成泰元，赞役乃坤。曰雨曰旸，缊豫调纷。

享荐陨光，蒙祉如屯。
九里冈
萧端澍（清代）

荆门西上路坡陀，九里冈平松桧多。秋雨乍晴云乍敛，无边浓翠滴烟萝。
客枕闻鹃
吴锡畴（宋代）

烟新寒食过，月皎子规来。
万里他乡恨，千年故国哀。
窗深欹枕听，梦短到家回。
为尔添愁寂，春风不耐催。
尹喜宅
韦庄（唐代）

荒原秋殿柏萧萧，何代风烟占寂寥。紫气已随仙仗去，

白云空向帝乡消。濛濛暮雨春鸡唱，漠漠寒芜雪兔跳。

欲问灵踪无处所，十洲空阔阆山遥。
虞美人
柯纫秋（清代）

梦回频听春鸡唱。催得银屏亮。搴帷生怕晓寒轻。祗觉朝来难搴、是鸳衾。

庭前玉树枝相向。日影雕阑漾。隔墙风送卖花声。不道柳丝搓就、又清明。
摸鱼儿
赵善括（宋代）

被杨花、带将春去，飘扬一路无定。满庭绿荫丝千尺，枝上旧香吹尽。幽梦醒。对晚色、秋千院落人初静。柔条弄影。奈翦翦轻风，冥冥细雨，惹起万千恨。

云山路，休蹑高楼独凭。楚天一抹烟暝。娇莺百转飞鸠去，何处可寻芳信。心自省。念咫尺、青楼应怪人薄＿。归期将近。料喜鹊先知，飞来报了，日日倚门等。
临别成都帐饮万里桥赠谭德称
陆游（宋代）

成都城南万里桥，芦根苹末风萧萧。
映花碾草钿车小，驻坡蓦涧青骢骄。
入门翠径绝窈窕，临水飞观何迢嶢。
判无功名著不朽，惟仗诗酒宽无聊。
迎霜早已足雉兔，微冷便欲思狐貂。
喜看缕脍映盘箸，恨欠斫蟹加橙椒。
坐中谭侯天下士，龙马毛骨矜超遥。
乌犀白紵谪僊样，但可邂逅不可招。
今年一战馘余子，风送六翮凌青霄。
美人再拜乞利市，醉墨飞落生蛟绡。
我衰於世百无用，十年不趁含元朝。
华缨肯傍萧飒鬓，宝带那束龙锺腰。
祝君好去事明主，日望分喜来渔樵。
游谈引类亦细事，寄酒且解相如消。
任价玉馆东园十题 书华光墨梅
释德洪（宋代）

一枝已清妍，交枝更媚妩。见之已愁绝，那复隔烟雨。

钱塘千顷春，想见西津渡。他日到南屏，莫忘孤山路。
临都驿送崔十八
白居易（唐代）

勿言临都五六里，扶病出城相送来。莫道长安一步地，

马头西去几时回。与君后会知何处，为我今朝尽一杯。
赠长沙僧守节
孔武仲（宋代）

花木重重鹿苑春，萧然一室坐安贫。
真乘但要心知法，喜舍无如药济人。
增损诸方精古义，窥寻六脉妙通神。
长沙旅泊无聊赖，诗乞刀圭养病身。
毛崈夫挽词
叶适（宋代）

我昔髫年侍此翁，自甘穷僻古人同。
道修白业曾先悟，官近青人却未通。
庭长嫩蝌新戏雨，径存衰柳旧摇风。
世间荣落私情尽，留得清史是至公。
短歌送袁鲁望之南曹
王世贞（明代）

汝南文彩世绝伦，红颜射策黄金门。十年潦倒厌朋旧，一日声名动至尊。

平津高阁中天起，多君不恋平津邸。柏梁词客凌云烟，多君不和柏梁篇。

自云一疏更除目，建业青山落人握。未论词林继江鲍，宁甘相府称袁伏。

我自江东退步兵，离骚美酒粗成名。谢公大是经纶手，莫作空言登冶城。
太平坊寻裴郎中故宅
子兰（唐代）

不语凄凉无限情，荒阶行尽又重行。

昔年住此何人在，满地槐花秋草生。
觉华烟雨
卢宽（明代）

觉华禅宫隔烟水，楼阁斩然插天起。望中不见金碧辉，宛在空天云雾里。

云雾朝昏阴复晴，隐隐映映明不明。何当放舟达彼岸，置我身世于蓬瀛。
光绪十八年1892三月初六日筱村中丞按试台南正在明伦堂讲书忽地大震因以诗纪之
唐赞衮（清代）

堂皇高坐地震惊，满堂漰湱洪涛声。
如驾海舶樯忽倾，头目眩转浮沧溟。
诸生罢讲相向瞪，魂摇气慑神渐惺。
须臾奠定邀神灵，险遭不测人其坑。
我于其中浩叹兴，两间无处无亏盈。
世界本由缺陷成，自古断鳌鳌足胫。
扶舆毕竟谁支撑，赖有青门鼎力争。
乾坤浩荡陂竟平，敢忘此日心凌兢。
涤愫
郑樵（宋代）

孤凤落鹰巢，啼麟坠虎穴。
未能脱蒙茸，安得出轩凸。
迢递空自倬，耀灵久已灭。
禔身入三门，黾勉成吾拙。
癸酉春侨居无为寺归云阁以十五游方今五十为题信笔十首终在五首 其五
释行海（宋代）

十五游方今五十，几番坎止又流行。生来不作千年调，死亦何须五鼎烹。

周室黍离狼虎国，尧天花蔼凤凰城。看山欲跨山中马，却怪一春无好晴。
哭曼卿
苏舜钦（宋代）

去年春雨开百花，与君相会欢无涯。
高歌长吟插花醉，醉倒不去眠君家。
今年恸哭来致奠，忍欲出送攀魂车。
春辉照眼一如昨，花已破颣兰生芽。
唯君颜色不复见，精魂飘忽随朝霞。
归来悲痛不能食，壁上遗墨如栖鸦。
呜呼死生遂相隔，使我双泪风中斜。
叹古人读书二首 其二
胡居仁（明代）

刺股悬梁枉自勤，岂知心在检其身。只因未遇程夫子，苦杀当年多少人。
咏梅五十首呈史尚书
释绍嵩（宋代）

梅萼才开已乱飞，清香时被好风吹。
苦无疏影横斜句，空作主人惆怅诗。
用韵赋梅花三首 其一
李纲（宋代）

寒梅几树开前村，靓妆绰约归仙魂。横斜影落石溪浅，皓洁色洗烟岚昏。

幽香暗动松竹径，清格自羞桃李园。穷冬万里霜雪积，独得一点阳和温。

冰姿最宜夜月白，玉彩更炫朝霞暾。明妃失意去朔漠，阿娇无宠扃长门。

芳容寂寂谁复顾，雅意耿耿今何言。天涯相对且相乐，为尔吸尽黄金樽。
抵鸡足山
全室宗泐（明代）

大哉圣人化，万古垂休经。
自非上智士，何由得其精。
饴光受遗命，传衣表相承。
持之入大定，坐待慈氏生。
石崖开复合，人天护幽扃。
煌煌窣堵波，白日辉觚棱。
魔来不得毁，斧迹尚纵横。
鹫峰北指秀，道树当前青。
再来旷无日，回首云冥冥。
水调歌头 此首前原有水调歌头不用寻神水一
佚名（宋代）

东风卷帘＊幕，时物又新奇。桃花院落，小桥流水柳依依。正是清明天气，茅草池塘鲜丽，何处不相宜。紫燕添新垒，小雨洒芳菲。老生涯，沽酒杖，钓鱼矶。江湖一样，几声鸥鹭夕阳微。百岁光阴石火，万叠云山烟锁，回首顿忘机。蝶梦松窗下，高卧碧云溪。
苦阴
韩淲（宋代）

梅熟麦秀时，浓阴多转晴。础润雷掣电，沟壑须臾平。

清风四起处，郁蒸或不轻。今兹冷气深，经旬压檐声。
邹律
苏拯（唐代）

邹律暖燕谷，青史徒编录。人心不变迁，空吹闲草木。

世患有三惑，尔律莫能抑。边苦有长征，尔律莫能息。

斯术未济时，斯律亦何益。争如至公一开口，

吹起贤良霸邦国。
齐安春谣五绝
张耒（宋代）

江上鱼肥春水生，江头花落草青青。
蒌蒿芽长芦笋大，问君底事爱南烹。
过丰
张方平（宋代）

刘季当年在古丰，芒砀王气已连空。天机先露由啼妪，人意冥连自董公。

历数有归徒胜负，风云相会尽英雄。不然樊郦萧曹辈，尽老屠商掾吏中。
古松
林景熙（宋代）

雷电空山夜，髯蛟起石泉。
乔阴无六月，老气欲千年。
斸药人能寿，巢枝鸟亦仙。
天风灵籁发，彷佛奏虞弦。
巽上人以竹间自采新茶见赠酬之以诗
柳宗元（唐代）

芳丛翳湘竹，零露凝清华。
复此雪山客，晨朝掇灵芽。
蒸烟俯石濑，咫尺凌丹崖。
圆方丽奇色，圭璧无纤瑕。
呼儿爨金鼎，馀馥延幽遐。
涤虑发真照，还源荡昏邪。
犹同甘露饭，佛事薰毗耶。
咄此蓬瀛侣，无乃贵流霞。
江城子 梦德新丈因及钦叔旧游
元好问（金朝）

河山亭上酒如川。玉堂仙。重留连。犹恨春风，桃李负芳年。长记莺啼花落处，歌扇後，舞衫前。旧游风月梦相牵。路三千。去无缘。灭没飞鸿，一线入秋烟。白发故人今健否，西北望，一潸然。
步虚四章
白玉蟾（宋代）

清都五云天，天中飞紫琼。
上皆青琳府，中有白玉京。
风露凄且冷，蕊宫云冥冥。
玉童折珊瑚，下弄银河星。
送赵景明知江陵县
叶适（宋代）

吾友赵景明，材绝世不近。
疏通无流连，豪俊有细谨。
尤精人间无，照见肝隔隐。
忽然奋须髯，万无供指准。
汉士兴伐胡，唐军业诛镇。
久已爱褒封，谁能困嘲摈。
四十七年前，时节忧患尽。
去作江陵公，风雨结愁愠。
昔称长官贵，今叹服劳窘。
夜光傥无因，早晦行自引。
田园多遁夫，未必抱奇蕴。
勉发千钧机，一射强虏殒。
渔家傲·遍阅芳园闲半昼
吴潜（宋代）

遍阅芳园闲半昼。残花尚有榴裙皱。倦鸟投林云返岫。人影瘦。可怜身世为他囿。燕子飞来还忆旧。回头又是梅黄候。且尽一杯昌歜酒。凝睇久。晚风细雨沾衫袖。
送杨好古浙东宪掾
汪用敬（元代）

逸思飘飖迥不羁，青年高步际明时。黄堂雅望推三语，乌府先声重四知。

石室岚烟凝紫翠，兰溪梅雨涨涟漪。公馀定遂登临兴，好寄新吟慰所思。
齐天乐 秋暮
劳纺（清代）

迷离衰草秋容老，凄凄蓼花红悴。归雁横空，疏林坠叶，无限秋声盈耳。

重阳过矣。又疏雨连朝，酿成寒意。舞蝶伶俜，寻芳犹绕画栏底。

谁家暮砧敲碎，一声声断续，如诉愁思。瘦菊垂英，轻云弄影，小院添来清致。

霜螯正美。更把酒东篱，浅斟微醉。袖染寒香，晚风侵绣袂。
和子野见寄十二辰体
仇远（元代）

良工鼠须笔，戢戢囊颍露。
抄诗节经史，汗牛车载路。
信知文中节，一代人不数。
细声笑蚯蝇，妙趣忘鱼兔。
东野龙无云，胡为乎泥中。
蟠屈如睡虵，虚此云梦胸。
且骑款段马，野服随田翁。
相羊山泽间，直乐樵牧同。
开林斩猴杙，种花续春意。
他年处鸡窠，偃蹇增老气。
锦鲸卷不宜，貂狗续亦易。
老砚磨猪肝，翰墨作游戏。
题东圃
陈献章（明代）

不堕人间嚣梦中，此身元旧是悬空。无人敢唾胥江水，白首今看范老翁。

人物古今能几个，风花天地本无穷。我诗莫道无分别，螺裸螟蛉故本同。
祖母生日
朱长文（宋代）

挺生贤德对耆英，岁物皆新气淑清。
年至七旬人已少，子为四淑世称荣。
紫泥屡捧门多庆，华发虽稠体益轻。
欲比遐龄何所似，蟠校结实老仙京。
峨眉东脚临江听猿，怀二室旧庐
岑参（唐代）

峨眉烟翠新，昨夜秋雨洗。分明峰头树，倒插秋江底。

久别二室间，图他五斗米。哀猿不可听，北客欲流涕。
秦中吟十首。五弦（一作五弦琴）
白居易（唐代）

清歌且罢唱，红袂亦停舞。赵叟抱五弦，宛转当胸抚。

大声粗若散，飒飒风和雨。小声细欲绝，切切鬼神语。

又如鹊报喜，转作猿啼苦。十指无定音，颠倒宫徵羽。

坐客闻此声，形神若无主。行客闻此声，驻足不能举。

嗟嗟俗人耳，好今不好古。所以绿窗琴，日日生尘土。
渡江云壬申冬十二月十四日，大雪。漱泉归宝应。夜坐楼上，汲汲无欢，追念次米，感赋此解，并寄漱泉
冯煦（清代）

西风吹暮雪，寒禁水驿，倦客惨将归。峭帆迷寸碧，木落淮南，望断片云飞。

梅边旧约，算只有饥饿斜晖。愁岁阑、又成轻别，负了钓人矶。

堪悲。江空天远，石老烟荒，问黄炉往事。应念他、哀弦自理。

浊酒同携，重招楚魂何处，奈竟夕、空起相思。眠未稳、朝来带眼都移。
小二月九日雪用东坡聚星堂韵
张佛绣（清代）

小楼香气销云叶，日暮江村正飞雪。穿林入隙自悠扬，衣袖轻沾亦幽绝。

卷帘閒坐不知寒，得句欲书兔毫折。黯霭山尖翠影流，模糊径曲人踪灭。

岸旁渔舍烟不起，风际青帘冻难掣。爽如秋气涤襟怀，光若朝暾眩眼缬。

试煮床头新漉酒，炉炭红馀一寸屑。忆得前年呵冻吟，堪惜韶华成一瞥。

此时欢乐比屋同，来岁丰穰互相说。夜深清响落风篁，梦破重衾冷于铁。
长安送人
周贺（唐代）

上国多离别，年年渭水滨。空将未归意，说向欲行人。
雁度池塘月，山连井邑春。临岐惜分手，日暮一沾巾。
句 其二
王仲嶷（宋代）

老境得为丘壑伴，醉乡还胜子孙扶。
勉之(节选)
颜之推（南北朝）

古之之者为己，以补不足也；今之之者为人，但能说之也。古之之者为人，行道以利世也；今之之者为己，修身以求进也。夫之者犹种树也，春玩其华，秋登其实；讲论文章，春华也，修身利行，秋实也。

人生小幼，精神专利，长成已后，思虑散逸，固须早教，勿失机也。吾七岁时，诵《灵光殿赋》，至于今日，十年一理，犹不遗忘；二十之外，所诵经书，一月废置，便至荒芜矣。然人有坎凛，失于盛年，犹当晚之，不可自弃。孔子云：“五十以之《易》，可以无大过矣。”魏武、袁遗，老而弥笃，此皆少之而至老不倦也。曾子七十乃之，名闻天下；荀卿五十始来游之，犹为硕儒；公孙弘四十余，方读春秋，以此遂登丞相；朱云亦四十，始之易、论语；皇甫谧二十，始受孝经、论语：皆终成大儒，此并早迷而晚寤也。世人婚冠未之，便称迟暮，因循面墙，亦为愚耳。幼而之者，如日出之光，老而之者，如秉烛夜行，犹贤乎瞑目而无见者也。

之之兴废，随世轻重。汉时贤俊，皆以一经弘圣人之道，上明天时，下该人事，用此致卿相者多矣。末俗已来不复尔，空守章句，但诵师言，施之世务，殆无一可。故士大夫子弟，皆以博涉为贵，不肯专儒。梁朝皇孙以下，总丱之年，必先入之，观其志尚，出身已后，便从文史，略无卒业者。冠冕为此者，则有何胤、刘瓛、明山宾、周舍、朱异、周弘正、贺琛、贺革、萧子政、刘稻等，兼通文史，不徒讲说也。洛阳亦闻崔浩、张伟、刘芳，邺下又见邢子才：此四儒者，虽好经术，亦以才博擅名。如此诸贤，故为上品，以外率多田野间人，音辞鄙陋，风操蚩拙，相与专固，无所堪能，问一言辄酬数百，责其指归，或无要会。邺下谚云：“博士买驴，书券三纸，未有驴字。”使汝以此为师，令人气塞。孔子曰：“之也禄在其中矣。”今勤无益之事，恐非业也。夫圣人之书，所以设教，但明练经文，粗通注义，常使言行有得，亦足为人；何必“仲尼居”即须两纸疏义，燕寝讲堂，亦复何在？以此得胜，宁有益乎？光阴可惜，譬诸逝水。当博览机要，以济功业；必能兼美，吾无间焉。
又和曾秘丞见赠
王禹偁（宋代）

非才误受帝恩深，报国空存一片心。
命薄任从官进退，道孤难与众浮沉。
日边信断无归梦，滁上公余且醉吟。
劳寄新诗远相唁，野云何处望为霖。
偈
释元善（宋代）

君问西来意，马师踏水潦。若认一毛头，何曾知起倒。

劫火才洞然，愚夫觅乾草。宁知明眼人，为君长懊恼。
芗林五十咏 其四十五 百花洲
杨万里（宋代）

茂苑犹香名，南阳已荒草。更兼芗林中，三洲是三岛。
次韵再作
欧阳修（宋代）

吾年向老世味薄，所好未衰惟饮茶。建溪苦远虽不到，自少尝见闽人誇。

每嗤江浙凡茗草，丛生狼藉惟藏蛇。岂如含膏入香作金饼，蜿蜒两龙戏以呀。

其馀品第亦奇绝，愈小愈精皆露芽。泛之白花如粉乳，乍见紫面生光华。

手持心爱不欲碾，有类弄印几成窊。论功可以疗百疾，轻身久服胜胡麻。

我谓斯言颇过矣，其实最能祛睡邪。茶官贡馀偶分寄，地远物新来意嘉。

新烹屡酌不知厌，自谓此乐真无涯。未言久食成手颤，已觉疾饥生眼花。

客遭水厄疲捧椀，口吻无异蚀月蟆。僮奴傍视疑复笑，嗜好乖僻诚堪嗟。

更蒙酬句怪可骇，儿曹助噪声哇哇。
答一老
释绍嵩（宋代）

散拙亦自遂，谁能泪堕巾。
诗成聊疥壁，道在不嫌贫。
老矣曾荣望，颓然只任真。
拂衣从此去，四海作闲人。
左经臣观潮阁见招有祇把清风占得公之句
许景衡（宋代）

周遮岂得吾徒事，省净还为世俗嫌。若把清风召人客，已应赛过水晶盐。
辽西作
崔颢（唐代）

燕郊芳岁晚，残雪冻边城。
四月青草合，辽阳春水生。
胡人正牧马，汉将日征兵。
露重宝刀湿，沙虚金鼓鸣。
寒衣著已尽，春服与谁成。
寄语洛阳使，为传边塞情。
寄远词二首
徐宝之（宋代）

暮堂解罗衣，未洗别时泪。
燕子雨中归，春寒门已闭。
边城想如此，草色入湖地。
花前教小郎，已解识侯字。
蒋世修秘书父朝奉挽章
吕祖谦（宋代）

太一青藜子舍光，命书频岁到高堂。
深居物外风烟老，静看人间日月忙。
绕舍图书千载韵，映阶兰玉四时芳。
逝舟休叹东流水，余庆源流衮衮长。
郡侯雪天开宴即席以填字韵索诗
金梁之（宋代）

昨夜嫦娥弄玉纤，也应掐月作花钿。
为嫌梅影太清瘦，几乍飞来疏处填。
安溪劝农诗·劝种植
陈宓（宋代）

是处荒山欲接天，土膏如面草如毡。
及时便种松杉子，远计收功只十年。
和蟫窟棉兰移居韵 其一
施士洁（清代）

移帑靖节且休论，那有柴桑避俗喧。阅世浮屠三宿地，可儿学俗几家村。

不应晏子仍居市，其奈刘伶既入裈。犵鸟蛮花此间乐，故山啼杀秭归魂。
寄答关蓬石先辈
王邦畿（明代）

一别何其久，临风安所之。去年重九节，贻我仲秋诗。

云水难乘兴，干戈到此时。遥闻隐樵麓，芳草但相思。
登乌龙山寺阁
张伯玉（宋代）

桐川本无尘，况此幽阁迥。万木含秋声，一轩与天净。

前峰翠分含，后谷语相应。槛下江云归，檐前古雪凝。

岩僧对游客，湛若寒冰莹。百虑缘心空，独饭随疏磬。

嗟余本林壑，谬与世纷竞。一作市朝人，几伤麋鹿性。

旧山别来久，萝蔓锁幽径。长恐客沈深，未得归期定。

息中来此境，时觉襟韵胜。犹愧招隐心，聊为小山咏。
鹊桥仙 七夕
赵友兰（清代）

一天云影，一钩新月，银汉红墙遥隔。盈盈阶下拜双星，看凉露、微侵罗袜。

瓜果筵开，蜘蛛网织，痴愿恐有人识。携针独自上针楼，应许□、灵心先得。
和虞仲逸初夏怀黄岩村居
吕祖谦（宋代）

几曲江村雨外明，钓矶渔屋入新晴。
参天乔木浅深绿，盖水圆新先后生。
归梦每烦春鸟唤，故林可忍晓猿惊。
功成共祖东门道，不负溪山旧主盟。
呈松禅老人
张謇（清代）

楼台无地相公归，借住山峰接翠微。济胜客输腰脚健，忧时僧识鬓毛非。

尚湖鱼鸟堪寻侣，大泽龙蛇未息机。正可斋心观物变，蒲团饱吃北山薇。
绍兴十三年发皇后册宝十三首 其六
郊庙朝会歌辞（宋代）

款承祗事，时惟肃雍。跪奉册宝，陈于法宫。以俯以仰，有仪有容。

明神介之，福禄来崇。
瑛首坐访及颁示四颂而有选佛选官俱第一之句既赓元韵因寄末章 其四
彭汝砺（宋代）

有顶须弥寄一尘，山河全现法王身。众生与我俱无别，师亦难为第二人。
次韵黄簿
陈造（宋代）

挥毫丽句得旁观，字字悬黎间木难。
可但诗声高海内，有人金换过三韩。
矮树
舒岳祥（宋代）

千年矮桃树，从昔不教长。
静入仙人室，低样处女妆。
苔枝深渍雨，秋实冷含霜。
蜂蝶谁知顾，春风四畔香。
赋愚隐园次陈伯芳韵
周密（宋代）

故王临赏地，幽榭带横塘。乔木传家远，高荷过槛长。

琴书千古意，花竹四时香。永日无尘事，心清境亦凉。
寄吴少溪宫录七十 其六十六 宿云楼閒坐
于慎行（明代）

久将心事付山灵，石几焚香对翠屏。万里秋声云外雁，一天寒翠雨边萤。

閒来只自烧茶灶，病里凭谁著酒经。总为此中堪避地，不教人指少微星。
古寺
俞德邻（宋代）

古寺接荒城，浮图倚太清。松环岚翠蔚，泉激涧虹明。

僧定花开落，人行鸟送迎。西枝如可卜，吾欲證无生。
还张阅道文编
洪刍（宋代）

只今天下张公子，邂逅论文得琢磨。顾我笔端无绮丽，爱君胸次粲星罗。

嗫嚅元白何劳压，卓荦曹刘不啻过。鱼目珷玞空自愧，敢将光价敌隋和。
荆州新秋寺居写怀诗五首上南平王
齐己（唐代）

竹如翡翠侵帘影，苔学琉璃布地纹。高卧更无如此乐，

远游何必爱他云。闲听谢脁吟为政，静看萧何坐致君。

只恐老身衰朽速，他年不得颂鸿勋。

井梧黄落暮蝉清，久驻金台但暗惊。事佛未怜诸弟子，

谈空争动上公卿。合归鸟外藏幽迹，敢向人前认好名。

满印白檀灯一盏，可能酬谢得聪明。

金汤里面境何求，宝殿东边院最幽。栽种已添新竹影，

画图兼列远山秋。形容岂合亲公子，章句争堪狎士流。

虚负岷峨老僧约，年年雪水下汀洲。

汉江西岸蜀江东，六稔安禅教化中。托迹幸将王粲别，

归心宁与子山同。尊罍岂识曹参酒，宾客还亲宋玉风。

又见去年三五夕，一轮寒魄破烟空。

石龛闲锁旧居峰，何事膺门岁月重。五七诗中叨见遇，

三千客外许疏慵。迎凉蟋蟀喧闲思，积雨莓苔没屐踪。

会待英雄启金口，却教担锡入云松。
偈颂九十三首
释梵琮（宋代）

指地指天，草贼大败。
入草求人，聊展三拜。
次韵飞卿
周紫芝（宋代）

随计京华忆去年，梦魂合眼到家山。早无半菽能糊口，晚得三钟只汗颜。

老懒不堪朱墨里，此心终在水云间。尺椽分我江边路，留与他年作往还。
赠吕次翁
陆游（宋代）

君得金丹虽未仙，放翁邂逅与忘年。
空能处处夸诗句，不解时时赠酒钱。
马骏极知生冀土，鹤飞会见上辽天。
尔来笔砚麈埃满，剩欲相从乞一联。
谪龙说
柳宗元（唐代）

扶风马孺子言：年十五六时，在泽州，与群儿戏郊亭上。顷然，有奇女坠地，有光晔然，被緅裘，白纹之理，首步摇之冠。贵游少年骇且悦之，稍狎焉。奇女頩尔怒焉曰：“不可。吾故居钧天帝宫，下上星辰，呼嘘阴阳，薄蓬莱、羞昆仑而不即者。帝以吾心侈大，怒而谪来，七日当复。今吾虽辱尘土中，非若俪也。吾复且害若。”众恐而退。遂入居佛寺讲室焉。及期，进取杯水饮之，嘘成云气，五色翛翛也。因取裘反之，化成白龙，徊翔登天，莫知其所终，亦怪甚矣！

呜呼！非其类而狎其谪，不可哉！孺子不妄人也，故记其说。
逍遥堂书事呈子瞻
释道潜（宋代）

寻常卧云林，往往厌阛阓。今朝郡斋里，岑寂返可爱。

曦和破帘栊，幽鸟语庭际。开门面脩圃，珍木罗翠盖。

萧疏旧菊丛，裛露有馀态。主人事天和，万虑屏身外。

劳生一断梗，何处考根柢。安能从物役，扰扰空卒岁。

脱巾每相从，颇得资傲睨。
寄陆长庚
宗臣（明代）

江上茆堂倚石孤，清尊紫菊岁相呼。别来千里看鸿雁，明月愁心落五湖。
满庭芳（题太平楼）
黄中辅（宋代）

快磨三尺剑，欲斩佞臣头。
张司寇 其二
张鹏翀（清代）

失马何须吊塞翁，依然开口笑东风。屈伸使指良非便，运转从心已自雄。

就笔书余新梦断，入林把处旧游同。九逵尘鞅经年倦，管领清间百日中。
和李璧凌丹亭
曾极（宋代）

思陵宸翰丽昭回，阁上金□长紫苔。
试向凌丹寻妙墨，何时真见白云来。
答景卢
洪适（宋代）

雁翅齐飞有隽声，文章何止赋华清。谁教短策长寻壑，不拥高牙且典城。

台省向来非独冷，身名此日已俱荣。盈旬诗轴牛腰大，抱牍须同饕虱行。
夏日南湖汎舟因过琼华园六首
张镃（宋代）

滑泥宁复问怀沙，且醉杯中琥珀霞。
触事背时还独笑，安排明日取虾蟆。
白鹤梁观石鱼
高应乾（宋代）

访胜及春游，双鱼古石留。
能观时显晦，不逐浪沉浮。
守介难投饵，呈祥类跃舟。
胥归霖雨望，千载砥中流。
林进士数见过又遗一诗辄以奉报
毛滂（宋代）

夫子胡为者，行吟颇自奇。
少年应苦学，今日定何之。
天地空羸马，肝肠饱旧诗。
江边餬口掾，风雨共凄凄。
游圜觉乾明祥符三院至暮
陆游（宋代）

成都再见春事残，虽名闲官实不闲；门前车马闹如市，案上文檄高於山。
有时投罅辄径出，略似齐客偷秦关。
日斜仆夫已整驾，顾景欲驻愁嘲讪。
岂知今朝有此乐，放浪一笑开衰颜。
抽身黄尘乌帽底，得意翠木清泉间。
褰裳危磴穷荦确，洗耳古涧听淙潺。
岂惟顿觉宇宙广，政尔一散腰脚顽。
似闻青城缥缈处，待我归缀仙官班。
俊鹰解绦即万里，岂比倦翼方知还。
书怀二绝句
晁说之（宋代）

古木江亭懒不开，书空自笑兴悠哉。
苍台一径浅深遍，知道无人向此来。
怀神乐观道士邓能宗二首 其二
陈琏（明代）

几年学道住瑶京，邂逅相逢慰我情。琳馆别来将半载，梦中犹忆紫箫声。
谢伯淳察院用先生不是打乖人
邵雍（宋代）

经纶事业须才者，燮理功夫有巨臣。
安乐窝中闲偃仰，为知不是打乖人。
田园乐七首·其三
王维（唐代）

采菱渡头风急，策杖林西日斜。(林西 一作：村西)
杏树坛边渔父，桃花源里人家。
绵绣谷二首
孔武仲（宋代）

江城已月芳菲尽，残紫深绯到谷中。
最是庐山佳丽处，我来萧飒已秋风。
九宫山
谢枋得（宋代）

真人何代结幽栖，累世奎光焕紫泥。日月高奔黄道近，衡庐傍出玉绳低。
牧野图
释元肇（宋代）

焦头烈尾痛成功，麟阁何曾见画工。争似淡烟杨柳岸，四无阑圈自西东。
万府君挽词 其二
王十朋（宋代）

太学称多士，奇儿占上游。贤书连得隽，舍选复居优。

善教由狐突，兴家出万脩。板舆游未遂，风树已萧飕。
净发人求颂
释居简（宋代）

一毛头上宝王刹，百亿毛头三昧门。抹过顶门犹欠在，要须刬草尽除根。
赋张以道寒绿
邓深（宋代）

百世东坡居士，千秋甫里先生。
近识南湖高隐，相望今古同情。
绝句
王琪（宋代）

正月初弦二月赊，小园春事已如麻。
强誇力健因移石，不减公忙为种花。
同熊伯通自定林过悟真二首
王安石（宋代）

与客东来欲试茶，倦投松石坐欹斜。
暗香一阵连风起，知有蔷薇涧底花。
李千户至自南海分遗椰实戏赋
何中（元代）

乱馀乏佳实，贱者犹贵之。招呼梨栗辈，已作席珍推。

岂无仙人枣，无胫至山蹊。桓桓李将军，色映海峤奇。

归马驼椰子，濩落魏瓠垂。徇华壳初剖，濯濯脍玉肥。

来饷山中人，意重千金遗。香酽□石髓，味腴轻肉芝。

尊前有南海，顿压众果卑。向当逋子龄，待亲曲江湄。

啖此不知厌，亦与槟榔宜。既别十五年，犹有梦往时。

故人忽相见，唤起三生悲。遇难心易快，感至情还移。

百年能有此，再见安可期。子西忧蜜果，东坡叹荔支。

虽云供贡劳，吾念君臣仪。安得白玉盘，登之白玉墀。

万古还纲常，不令世愈衰。苍茫叫虞舜，魂绕天南维。

梅花满庭净，香烟一帘迟。椰杯更自酌，聊欲捐余思。
次韵梁尉秦碑古风
王十朋（宋代）

姬嬴遗迹存者希，世传石鼓稽山碑。石鼓揄扬得韩子，文与二雅争驱驰。

秦碑夸大颂功德，埋没草莽无人知。或言山顶石犹在，上有虎豹龙蛇螭。

神藏鬼护荆棘蔽，崖悬磴绝登无岐。广文好奇穴探禹，梅仙喜事僧寻支。

我赞其行要亲睹，勿受世俗流传欺。望秦秦望两崭绝，何山壁立东南涯。

礼碑屹植最高处，不知磨灭从何时。剔苔扫墨了无有，模糊片纸亦足奇。

浓云霮䨴黯将雨，古木槎牙蟠老枝。归来走笔出险语，诃政叱斯同小儿。

诗成得得写寄我，词严意伟法退之。我闻秦人灭六国，酷若犬磔临江麋。

先王法为秦所负，负秦况有秦有司。五经灰飞儒溅血，尧舜周孔何能为。

上蔡猎师妙小篆，奴视俗体徒肥皮。东封太山南入越，大书深刻光陆离。

沙丘风腥人事变，鬼饥族赤谁嗟咨。汉兴万事一扫去，惟有篆刻馀刑仪。

磨崖欲作不朽计，其如历数不及期。蚩尤五兵纣漆器，人物美恶宁相疵。

我虽过秦爱遗画，南山入望频支颐。不须峄阳访枣刻，不用迁史观雄辞。

虚堂默坐对此纸，闭眼暗想君勿嗤。要知秦碑没字本，却类周雅无辞诗。
得台檄视堰至上皇设黄籙会北友自无而于得孙
程公许（宋代）

肃敞芝坛大面峰，拟凭方寸逆璇穹。
夜窗滴尽三更雨，晓雾吹开万壑风。
孤鹤上来随伴去，十龟相农赏心同。
未应佳气高台擅，一览西岷面势雄。
过长峰迳遇雨，遣闷十绝句
杨万里（宋代）

何须人迹到来曾，点汗松风涧水声。
不是先生爱山水，是间却遣阿谁行。
长安府舍十咏 其十 竹径
韩琦（宋代）

北榭层基下，森森竹径幽。枝繁低拂盖，根密仅通流。

劲节轻环粉，狂鞭怒走虬。风霜胡可动，松柏乃吾俦。
泻洪亭
张绶（宋代）

潺潺石磴泻红泉，路蹑丹梯入紫烟。岩有高人无问处，庵罗双树碧参天。
赠晁十七
张耒（宋代）

应之风骨世绝伦，濯濯芳柳当青春。
琼瑶冰雪照一坐，我恐子是神仙人。
十年声名望不见，一日邂逅情相亲。
安仁白璧绝瑕玷，宗之玉树无埃尘。
襟清胸明遇事敏，西河旧政传诸民。
县门高开吏束手，讼至立决如有神。
别君还家恍如失，咫尺莫见徒为邻。
会期残春再携手，满引大釂无辞频。
迎春遇雪
王十朋（宋代）

飞雪送残腊，带花迎早春。西畴农事及，愧是不耕人。
淮南游故居感旧，酬西川李尚书德裕
王播（唐代）

昔年献赋去江湄，今日行春到却悲。三径仅存新竹树，

四邻惟见旧孙儿。壁间潜认偷光处，川上宁忘结网时。

更见桥边记名姓，始知题柱免人嗤。
贺新郎·露洗秋光透
洪咨夔（宋代）

露洗秋光透。指岷峨、无边峭碧，与君为寿。万里同随琴鹤到，只与人情长久。尽头白、眼青如旧。从臾功名三尺剑，倚函关、风雨蛟龙吼。谈笑取，印如斗。从今尽展眉峰皱。看诸郎、翩翩黄甲，班班蓝绶。一簇孙枝扶膝下，翠竹碧梧争秀。便嘉庆、图中都有。花影婆娑清昼永，护新凉、更著丝簧手。欢未尽，剩添酒。
寄秋怀 其七
赵蕃（宋代）

几欲相酬答，诗情了不关。携从五溪远，直过洞庭宽。

叹我终成累，多君不可删。黄昏伫立久，云尽觉无山。
扫花游 绿阴
杨芸（清代）

嫩晴台榭，渐翠幄阴阴，障来如许。新凉初度。记前宵曾洒、绿天许雨。

午梦圆时，庭院昼长无暑。微吟处。觉静里冷香，飞上诗句。

弹指春已暮。只巷尾笼青，檐牙泻露。年华暗数。更云暖烟昏，几回延伫。

觅遍馀香，一片愁迷空庑。浑不语。正斜阳、浓妆那树。
赠别二首·其一
杜牧（唐代）

娉娉袅袅十三余，豆蔻梢头二月初。
春风十里扬州路，卷上珠帘总不如。
辛亥五月过弘道西斋重题
吕敏（明代）

葱茜夏林绿，高斋方夕曛。幽花垂泫露，远岫敛归云。

停箑风初至，移尊酒半醺。明朝忆佳赏，回首念离群。
句
灵业（唐代）

洞中仙草严冬绿，江外灵山腊月青。
夜泊古崎
陈亮（宋代）

寒山夜苍苍，清狷数声响。风生芦苇鸣，水落洲渚广。

月暗知潮来，时闻人荡桨。
斗鸡诗
刘桢（两汉）

丹鸡被华采。双距如锋芒。
愿一扬炎威。会战此中唐。
利爪探玉除。瞋目含火光。
长翘惊风起。劲翮正敷张。
轻举奋勾喙。电击复还翔。
云迷七夕
谢贶（明代）

仙驭无心下界过，故将云雾捲银河。似怜人世多呈巧，悔却从前巧与多。
赠从兄阆之
李商隐（唐代）

怅望人间万事违，私书幽梦约忘机。荻花村里鱼标在，

石藓庭中鹿迹微。幽径定携僧共入，寒塘好与月相依。

城中猘犬憎兰佩，莫损幽芳久不归。
郡圃晓步因登披僊阁四首
杨万里（宋代）

李花半落雪成堆，未後桃花录续开。
白锦地衣红锦障，侵晨供张等侬来。
闻刘凝远丈病已欣然成诗并怀伯瑞仲文叔骥二
赵蕃（宋代）

我行过苕水，公疾卧漳滨。
底处书传雁，如闻药有神。
作诗应更老，比旧想增贫。
坐与江山隔，何缘杖履频。
减字木兰花（宣和庚子登浯台作）
夏倪（宋代）

江涵晓日。荡漾波光摇桨入。笑指浯溪。漫叟雄文锁翠微。

休嗟不偶。归到中州何处有。独立风烟。湘水浯台总接天。
不睡
文天祥（宋代）

终夕起推枕，五更闻打钟。
精神入朱鸟，形影落卢龙。
弭节蓬莱岛，扬旗太华峰。
奔驰竟何事，回首谢乔松。
看花
罗邺（唐代）

花开只恐看来迟，及到愁如未看时。

家在楚乡身在蜀，一年春色负归期。
送远曲
张籍（唐代）

戏马台南山簇簇，山边饮酒歌别曲。
行人醉后起登车，席上回尊向僮仆。
青天漫漫复长路，远游无家安得住。
愿君到处自题名，他日知君从此去。
白莲峰再别阮太乙张若愚
王一鸣（明代）

草泽悲将隐，莲峰慰独留。
因君三日住，赠我万山秋。
芋栗供僧饭，沧浪忆钓舟。
诸天念离别，钟磬晚悠悠。
谒蒋仲远坐中出所知和徐学士诗归而次韵二首是日饮仲远宅见二侍儿 其二
张纲（宋代）

不须乘月坐胡床，帘底高张蜜炬香。随意尊罍供北海，等闲谈论到羲皇。

三朝旧德真忘分，一介微官倍有光。礼绝百寮明日事，可能重许上公堂。
中秋李漕冰壶燕集
戴复古（宋代）

诸亭环立一湖湾，区界无多眼界宽。
苍石传为伪刘物，绿波曾浴葛仙丹。
两边堤树四时碧，一片冰壶六月寒。
咫尺云烟接沧海，须知此地有龙蟠。
读乐天诗
喻良能（宋代）

乐天古律三千首，下笔当年不自休。
平水儿童犹诵习，鸡林贾客亦争求。
绿萼梅
姜夔（宋代）

黄云承袜知何处，招得冰魂付北枝。金谷楼高愁欲堕，断肠谁把玉龙吹。
夏初湖村杂题
陆游（宋代）

从来抵死爱湖山，敢料天教半世闲。
杜曲桑麻虽苦薄，灞桥风雪却相关。
【双调】清江引_春思黄莺乱
张可久（元代）

春思
黄莺乱啼门外柳，雨细清明后。能消几日春，又是相思瘦，梨花小窗人病酒。
交翠亭
梅花自开鹤自舞，隔断蓬莱路。雪明黄柳梢，月暗苍松树，池上翠亭人笑语。
夏夜即事
醉来晚风生画堂，不记樽前唱。冰壶荔子浆，月枕蓉花帐，酒醒玉人环珮响。
春怀
水边粉墙生翠藓，紧闭秋千院。银骢暖玉鞍，彩凤泥金扇，那人看花归路远。
采石江上
江空月明人起早，渺渺兰舟棹。风清白鹭洲，花落红雨岛，一声杜鹃春事了。
草庵午睡
先生华山高处隐，自有清贫分。华堂碧玉箫，紫绶黄金印，不如草庵春睡稳。
秋思
孤眠夜寒魂梦怯，月暗纱灯灭。青蘋泣露花，白柳吟风叶。南楼雁来书到也。
草堂夜坐
三间草堂何所有？月色黄昏又。鹤依松树凉，人伴梅花瘦，客来不须茶当酒。
开玄堂上
桃源洞中春几许，此夜德星聚。天香玉蕊烟，仙酒琼花露，凤笙一声鹤对舞。
秋日即目用唐太宗爽气澄兰沼诗八句为题各赋一首 其六 云垂点缀阴
弘历（清代）

金𩏶刚秩序，玉叶巧垂阴。晃日浑如幻，牵风似不禁。

虚明观日散，天地效浮沉。不必登台望，聊成点笔吟。
颜真卿朝回帖赞
岳珂（宋代）

公之素守，日烈霜严。
公之大节，斗揭岩瞻。
笔势所存，心画可占。
八法具体，匪柔匪铦。
庶汇流形，如鶱如潜。
映圠是似，端倪孰觇。
人以艺进，公以德兼。
凛其高风，气压万签。
公神在天，公书在奁。
系赞以藏，震于壬{险去阝加忄}。
游天章寺陪越帅邵司业京东漕吕侍讲通判钱承议行
慕容彦逢（宋代）

路转湖天宿雾开，碧霞深处涌楼台。山川到午晴晖秀，林木先春绿意回。

舞凤宝书藏琬琰，换鹅尘迹锁莓苔。贱游不畏风霜动，拟看云尖送月来。
和陶渊明饮酒诗
滕岑（宋代）

秋风入我室，百虫自相喧。
中夜卧不周，起视河河偏。
念我平生友，托体归青山。
游魂往何方，千载不复还。
人生共如此，但醉勿复言。
九日旅怀寄舍弟
李英（清代）

芜城摇落雁南飞，陶令花开客未归。荆树堂前离别久，芙蓉溪上信音稀。

乡关迢递风烟异，衣□驱驰生事非。终日此心思问寝，相将负米向庭闱。
春怀 其六
汪莘（宋代）

夕阳下西崦，明月出东方。清波如有神，乔木何苍苍。

簪玉待魏文，趿履从思王。奎壁不在天，西园烂成章。

祥飙绕飞盖，鸳鸯宿春塘。丝竹壮高会，宾主无留觞。

忧生惜日短，玩物贪夜长。岁寒不易得，此道亦足藏。
有叹
杜甫（唐代）

壮心久零落，白首寄人间。
天下兵常斗，江东客未还。
穷猿号雨雪，老马怯关山。
武德开元际，苍生岂重攀。
潘景泰知县挽章
曹彦约（宋代）

甚矣吾衰久，犹能诔故人。
爱贤高赞画，造士忆同寅。
道丧悭人物，才难泣缙绅。
颇闻兰玉秀，天不误儒身。
崧岭石泉
陈文蔚（宋代）

高城石井下成池，对自初分混沌时。
虽小古今无涸溢，却怜江海有盈亏。
颂古三首
释心月（宋代）

没便宜处讨便宜，无位真人小厮儿。
如是去来如是住，无时不是在家时。
颂古五十三首
释文礼（宋代）

说理谈真面紫宸，鹅湖大义枉劳神。
由来佛性难名邈，争似君王默契亲。
寄西山胡汾吴樵
贯休（唐代）

带经锄陇者，何止手胼胝。觅句句句好，惭予筋力衰。

云堆临案冷，鹿队过门迟。相忆空回首，江头日暮时。